बि टि चियाव दिनै बिसायख’थिनि आबहावा सोलिबाय थानाय समाव इउ पि पि एल राजखान्थि हान्जाया  राजखान्थिनि मुङाव बड’लेण्डनि  साख्रिआवलाफोरखौ मान हानि खालामनो नायगिरनाय नुनो मोन्दों होननानै अजद दैखांदों बिटिसिनि माखासे साख्रिआवलाफोरा। बिपिएफनि आफादगिरि  हाग्रामा महिलारीया दैदेननाय  बि टि सि सोरखारा होलांनाय साख्रिआवलाफोरखौ होखारनानै  गावसोरनि सुबुंफोरखौ थिसननायनि थाखायसो फान्दो  सादों  नामा होननानै सोंथि खालामदों बि टि सिनि साख्रिआवलाफोरा। दिनै बागसा जिलानि  बरमायाव थानाय  उदांस्रि स्पर्टस  क्लाबनि नब्लाङाव  दिपक रामसिरायरिनि आफाद दैदेननायाव  गासै बि टि सि ओनसोलनि मोनब्रै जिलानिफ्राय नुजाफैनाय  नैजौसो सोद्रोमाफोरा  इउ पि पि एल दोलोआ बड’लेण्डनि  साख्रिआवलाफोरनि हेंथायै कक्राझार पुलिस थानायाव केस होनायखौ गोख्रों रावजों सोंखारियो। मख’नो गोनांदि  इउ पि प एल राजखान्थि हान्जाया बि टि सियाव नंखायै साख्रि थिसननायनि मुङाव थाखानाय साख्रिआवलाफोरखौ 2005 माइथायनिफ्रायनो बोन्थुमफानो नायगिरनायखौ नुनो मोन्दों होननानैबो अजद दैखांदों। माखासे बिटिसिनि  साख्रिआवलाफोरा बुङोदि बि टि सियाव सोरखौबा नंखायै साख्रियाव थिसननायखौ नुदोंब्ला बिथांमोननि हेंथायै केच जाबसिननायखौ बिसोर बेरेखा खालामाखै नाथाय नायबिजिरनायनि  मुङाव बि टि सिखौ गायसनबोनाय साख्रिआवलाफोरखौ 2005 माइथायनिफ्रायनो गासैखौबो इलिगेल होननानै बोन्थुमफानो नायगिरनायखौ सोंखारिदों। मिरु  इउ पि पि एल राजखान्थि हान्जानि  सोद्रोमा पृथिराज  नारायन देब मेसखौ गावनि मावनायखौ बोखांनानै लायाबा  बिनि हेंथायै मानहानि केच होनायबो जानो हागौ होननानै साख्रिआवलाफोरा  हुमखि होयो।  दिनैनि बे आफादाव दुलाराइ बड’लेण्ड  ओन्सोलखौ बोन्थुमना दुलाराय बड’लेण्ड  साख्रिआवला आफाद मुंनि मोनसे आफाद दाफुंनाय जायो। जेराव उदालगुरि धनस्रि दै  बिफाननि साख्रिआवला दिपक रामसियारिखौ आफादगिरि आरो सुक्लाइ सेरफां दै बिफान  मावबिथांखिनि साख्रिआवला नबिन कलिताखौ गाहाइ नेहाथारि सायख’नानै गासै सा 17 सोद्रोमाफोरखौ लानानै  मिरु आफादखौ दाफुंनाय जायो।  आफादनि बिथांखि बादियैनो बि टि सि ओन्सोलनि गासै मोन 10 महकुमाफोरखौ जिला आफाद महरै लानानै  बड’लेण्ड  साख्रिआवला जिला आफाद दानाय जागोन होननानै बिथांखि लानाय जायो ।